Muncitorii Societății de Drumuri Municipale au desființat, luni, pista care trece pe lângă Parcul Botanic, una dintre cele mai vechi și mai folosite din oraș.

Am încercat să aflăm dacă se va lucra la lărgirea șoselei care leagă Piața Consiliul Europei de Mărăști sau doar va fi refăcut traseul pentru bicicliști ori se recurge și acolo la măsura numită de Robu simplu „space sharing”, adică un trotuar comun pentru pietoni și bicicliști, exact așa cum s-a procedat în cazul străzii Popa Șapcă, unde trotuarul și pista de biciclete sunt unul și același lucru.

Tot ce ni s-a dezvăluit din primărie a fost că „se lucrează la reconfigurarea intersecției”. Pista se duce însă mai departe de intersecție, iar sursele noastre spun că se pregătește o a treia bandă de circulație pe Calea Alexandru Ioan Cuza, sensul dinspre Piața Consiliul Europei spre Mărăști, ceea ce este credibil, mai ales că se lucrează la amenajarea celei de-a treia benzi de circulație în sensul de la Mărăști. Evident, lucrarea nu apare nici pe programul zilnic de lucrări al primăriei.

UPDATE 1. PMT confirmă a treia bandă de circulație și dă asigurări că pista de biciclete va fi refăcută la fel

Reprezentanții Primăriei Timișoara au confirmat, pentru tion.ro, că va fi amenajată o nouă bandă de circulație „de dreapta”, special pentru mașinile care vor face dreapta în sensul din Mărăști și vor merge spre strada Gh. Lazăr sau spre Piața 700. Specialiștii Direcției Edilitare dau însă asigurări că „pista de biciclete va fi refăcută cu aceleași caracteristici: lățime, material etc.”.

În privința arbuștilor, care cel mai probabil vor dispărea de acolo, aceștia vor fi replantați, mai spun oficialii instituției de pe C.D. Loga.

UPDATE 2. Garda de Mediu merge în control, Robu le spune bicicliștilor să aibă răbdare

Prefectul de Timiș a sesizat Garda de Mediu cu privire la lucrările de pe trotuarul de lângă Parcul Botanic. Inspectorii Gărzii de Mediu vor merge marți dimineață pe șantier pentru a vedea ce se întâmplă acolo.

Între timp, primarul Nicolae Robu face apel la bicicliști, cărora le transmite să aibă răbdare, pentru că pista „va fi un pic mutată”.

„În cadrul lucrărilor de modernizare și mai bună funcționalizare a intersecției Mărăști se va crea o bandă auto în plus în girație și pe căile de acces incidente la ea. Scopul este un nou plus în fluidizarea traficului, UN PLUS CONSIDERABIL. În acest context, inevitabil, pista de biciclete de pe str Al. I. Cuza, tronsonul din vecinătatea intersecției Mărăști, va fi afectată pe parcursul lucrărilor, DAR NU SE VA DESFIINȚA; doar că va fi un pic mutată!”, a postat Robu pe Facebook.